CELEX: 32018D0890
Language: lt
Date: 1528070400000
Title: 2018 m. birželio 4 d. Tarybos sprendimas (ES) 2018/890 dėl Europos Tarybos konvencijos dėl terorizmo prevencijos papildomo protokolo sudarymo Europos Sąjungos vardu

22.6.2018   
            
            
               LT
            
            
               Europos Sąjungos oficialusis leidinys
            
            
               L 159/15
            
         TARYBOS SPRENDIMAS (ES) 2018/890
   2018 m. birželio 4 d.
   dėl Europos Tarybos konvencijos dėl terorizmo prevencijos papildomo protokolo sudarymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 83 straipsnio 1 dalį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:
   
               (1)
            
            
               remiantis Tarybos sprendimu (ES) 2015/1914 (2), 2015 m. spalio 22 d. pasirašytas Europos Tarybos konvencijos dėl terorizmo prevencijos (3) papildomas protokolas (toliau – Papildomas protokolas), su sąlyga, kad vėliau jis bus sudarytas;
            
         
               (2)
            
            
               Papildomo protokolo 10 straipsnyje nustatyta, kad Sąjunga jį gali patvirtinti;
            
         
               (3)
            
            
               Europos Parlamento ir Tarybos direktyva (ES) 2017/541 (4) buvo nustatytos kovos su terorizmu bendros Sąjungos taisyklės. Todėl Sąjunga jau yra priėmusi priemones įvairiose srityse, kurioms taikomas Papildomas protokolas;
            
         
               (4)
            
            
               todėl Papildomas protokolas Sąjungos vardu turėtų būti patvirtintas Sąjungos kompetencijai priklausančių klausimų atžvilgiu, tiek, kiek Papildomu protokolu gali būti daromas poveikis toms bendroms taisyklėms arba keičiama jų taikymo aprėptis. Valstybės narės išsaugo savo kompetenciją tiek, kiek Papildomu protokolu nedaromas poveikis bendroms taisyklėms ar nekeičiama tų taisyklių taikymo aprėptis;
            
         
               (5)
            
            
               Papildomame protokole nustatytas reikalavimas kiekvienai Šaliai paskirti ryšių palaikymo punktą, siekiant keistis informacija apie asmenis, vykstančius į užsienį terorizmo tikslu. Europolas turėtų būti paskirtas Sąjungos ryšių palaikymo punktu. Taip pat gali būti paskirti valstybių narių ryšių palaikymo punktai;
            
         
               (6)
            
            
               Airijai Tarybos pamatinis sprendimas 2002/475/TVR (5) yra privalomas, todėl ji dalyvauja priimant šį sprendimą;
            
         
               (7)
            
            
               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius bei nedarant poveikio to protokolo 4 straipsniui, Jungtinė Karalystė nedalyvauja priimant šį sprendimą ir jis nėra jai privalomas ar taikomas;
            
         
               (8)
            
            
               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,
            
         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Tarybos konvencijos dėl terorizmo prevencijos papildomas protokolas tais klausimais, kurie priklauso Sąjungos kompetencijai.
   Papildomo protokolo tekstas pridedamas prie šio sprendimo.
   2 straipsnis
   Europos Sąjungos teisėsaugos bendradarbiavimo agentūra (Europolas) paskiriama Sąjungos kontaktiniu punktu, kaip numatyta Papildomo protokolo 7 straipsnyje, remiantis Europos Parlamento ir Tarybos reglamentu (ES) 2016/794 (6).
   3 straipsnis
   Tarybos pirmininkas paskiria asmenį (-is), įgaliotą (-us) Sąjungos vardu deponuoti Papildomo protokolo 10 straipsnyje numatytą patvirtinimo dokumentą (7).
   4 straipsnis
   Šis sprendimas įsigalioja jo priėmimo dieną.
   
      Priimta Liuksemburge 2018 m. birželio 4 d.
      
         
            Tarybos vardu
         
         
            Pirmininkė
         
         T. TSACHEVA
      
   
   
      (1)  2018 m. balandžio 18 d. pritarimas (dar nepaskelbta Oficialiajame leidinyje).
   
      (2)  2015 m. rugsėjo 18 d. Tarybos sprendimas (ES) 2015/1914 dėl Europos Tarybos konvencijos dėl terorizmo prevencijos (CETS Nr. 196) papildomo protokolo pasirašymo Europos Sąjungos vardu (OL L 280, 2015 10 24, p. 24).
   
      (3)  CETS Nr. 217.
   
      (4)  2017 m. kovo 15 d. Europos Parlamento ir Tarybos direktyva (ES) 2017/541 dėl kovos su terorizmu, pakeičianti Tarybos pamatinį sprendimą 2002/475/TVR ir iš dalies keičianti Tarybos sprendimą 2005/671/TVR (OL L 88, 2017 3 31, p. 6).
   
      (5)  2002 m. birželio 13 d. Tarybos pamatinis sprendimas 2002/475/TVR dėl kovos su terorizmu (OL L 164, 2002 6 22, p. 3).
   
      (6)  2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016 5 24, p. 53).
   
      (7)  Papildomo protokolo įsigaliojimo Europos Sąjungai datą Europos Sąjungos oficialiajame leidinyje paskelbs Tarybos Generalinis sekretoriatas.